text: ᱥᱤᱢᱟᱹ ᱟᱲᱮᱨᱮ ᱛᱤᱸᱜᱩ ᱢᱮᱱᱟᱢᱟ,
  ᱵᱚᱱᱫᱩᱠ, ᱵᱟᱹᱨᱩᱫᱽ ᱟᱛᱮᱢ ᱞᱟᱲᱹᱦᱟᱹᱭ ᱠᱟᱱ ।
   ᱢᱮᱫ ᱨᱮ ᱡᱟᱹᱯᱤᱫ ᱵᱟᱹᱱᱩᱜᱼᱟ,
  ᱨᱩᱠᱷᱭᱟᱹ ᱨᱮᱱᱟᱜ ᱢᱟᱨᱟᱝ ᱟᱺᱜᱤᱵᱷᱟᱨ ।
   ᱵᱟᱹᱱᱩᱜ ᱴᱷᱟᱹᱣᱠᱟ ᱥᱟᱹᱦᱤᱸᱡ ᱴᱷᱟᱶ,
  ᱛᱟᱦᱮᱸᱱ ᱞᱟᱹᱜᱤᱫ ᱜᱷᱟᱹᱴᱤ ᱯᱮ ᱚᱰᱟᱣ ।
   ᱵᱩᱨᱩ ᱫᱷᱟᱨᱮ,ᱫᱷᱤᱨᱤ ᱫᱟᱱᱟᱝ, ᱵᱚᱨᱳᱯᱷ ᱛᱟᱞᱟ,
  ᱵᱚᱱᱫᱩᱠ ᱟᱛᱮ ᱟᱢ ᱨᱮᱱ ᱵᱟᱭᱹᱨᱤ ᱠᱚ ᱥᱟᱞᱟᱜ ।
   ᱫᱤᱥᱚᱢ ᱟᱭᱳᱭᱤᱡ ᱟᱢ ᱫᱚ ᱡᱩᱣᱟᱹᱱ ᱵᱤᱨ,
  ᱫᱤᱥᱚᱢ ᱥᱤᱢᱟᱹ ᱟᱲᱮᱨᱮ ᱪᱤᱨᱜᱟᱹᱞ ᱪᱤᱨ ।
   ᱛᱚᱯᱟᱜ ᱠᱟᱛᱮ ᱢᱚᱱᱮᱢ ᱜᱚᱴᱟ ᱠᱮᱫ,
  ᱵᱟᱱᱪᱟᱣ ᱨᱮᱱᱟᱜ ᱠᱤᱨᱟᱹᱢ ᱦᱟᱛᱟᱣ ᱠᱮᱫ ।
   ᱡᱷᱟᱸᱡᱽᱨᱟ ᱠᱮᱫᱟᱭ ᱟᱢᱟᱜ ᱠᱚᱲᱟᱢ,
  ᱟᱢᱟᱜ ᱦᱚᱲᱢᱚ ᱵᱮᱨᱮᱞ ᱞᱚ-ᱞᱚ ᱢᱟᱭᱟᱢ ।
   ᱠᱚᱲᱟᱢ ᱠᱮᱪᱟᱜᱚᱜ, ᱦᱚᱢᱚᱨ ᱦᱟᱞᱟᱝ ᱠᱟᱱ,
  ᱢᱮᱱᱟᱜ ᱢᱮᱭᱟ ᱛᱷᱤᱨ ᱪᱮᱫ ᱜᱮ ᱵᱟᱝ ᱮᱢ ᱨᱚᱨᱚᱲ ᱠᱟᱱ ।
   ᱛᱮᱦᱮᱧ ᱟᱢ ᱫᱚᱢ ᱦᱳᱭᱮᱱᱟ ᱥᱚᱦᱤᱫᱽ,
  ᱢᱮᱱ ᱞᱮᱫᱟᱢ ᱡᱚᱭᱦᱤᱱᱫᱽ,ᱡᱚᱭᱦᱤᱱᱫᱽ ।
   ᱡᱟᱱᱟᱢ ᱟᱭᱳᱭ ᱟᱫ ᱠᱮᱫᱮ ᱡᱟᱱᱟᱢ ᱦᱚᱯᱚᱱ,
  ᱱᱚᱣᱟ ᱜᱮ ᱛᱟᱦᱮᱸ ᱞᱮᱱᱟ ᱡᱟᱹᱱᱤᱡ ᱢᱚᱞᱚᱝ ᱞᱤᱠᱷᱚᱱ ।
   ᱫᱤᱥᱚᱢ ᱟᱭᱳ ᱦᱚᱯᱚᱱ ᱵᱤᱨ ᱡᱩᱣᱟᱹᱱ,
  ᱡᱚᱭᱦᱤᱱᱫᱽ, ᱡᱚᱭᱦᱤᱱᱫᱽ, ᱡᱚᱭᱦᱤᱱᱫᱽ । । 